Basketball: For 20 år siden havde Bakken Bears nul pokaltitler i basketball.

Dengang hed klubben blot Skovbakken, siden er navnet skiftet til Bakken Bears. Og guldmedaljer og sølvpokaler er siden strømmet til den nordlige del af Aarhus i en lind strøm.

Da anfører Nicolai Iversen - i øvrigt iført Jens Jensens gamle guldhat - lørdag kastede pokalen op i luften (og heldigvis greb den igen), var det 11. gang siden 1999.

Denne gang var det Wolfpack fra København, der stod for skud.

Bakken Bears vandt kampen 100-67.

Og der var aldrig tvivl om udfaldet.

Teorierne op til pokalfinalen om, at århusianerne reelt vandt titlen da de slog Horsens IC i semifinalen, holdt vand.

Wolfpack ligger næstsidst i Basketligaen, og det kunne ses fra tipoff, at den forsvarende mester har et helt andet niveau end sjællænderne.

De to klubber er i 2018 ikke sammenlignelige.

Mens Bakken Bears stort set spiller lige så mange kampe i Europe Cup som imod danske hold og har et budget på et tocifret millionbeløb, så er lørdagens modstander igen at finde i landets bedste række efter et par år i 1. division.